Maja Panduro (S), 2013-05-14:
Jeg har glemt min tale nede på min plads, men jeg tror, jeg kan huske den.
Vi prøver.
Jeg skal selvfølgelig starte med at kvittere for, at Dansk Folkeparti ønsker at sætte det her på dagsordenen.
Det er den lille blok – tak, minister.
Sikke en service!
Jeg skal selvfølgelig starte med at kvittere for, at Dansk Folkeparti overhovedet sætter det her på dagsordenen.
Jeg tror, vi alle sammen er meget, meget optaget af, at borgerne skal have den rigtige løsning, og at man skal have lige præcis det, som man er berettiget til, ikke mere, men bestemt heller ikke mindre.
Derfor er det jo også, at vi har været så optaget af – og meget af det jo heldigvis bredt sammen her i salen – at forbedre mulighederne for, at borgerne får den rigtige indsats i første omgang.
For det må jo være det, som skal være vores fremmeste mål, og som skal være udgangspunktet.
Og der tror jeg, at de ting, som vi har sat i gang i forhold til at få forbedret indsatsen fra Ankestyrelsen, bl.a. med deres nye juridiske hotline, som alle sagsbehandlerne i kommuner og nævn kan henvende sig til, hvis de er i tvivl, idet Ankestyrelsen nu udsender sine principafgørelser på en ny måde, sådan at man netop tydeliggør, hvad det her har af helt klare konsekvenser for rækkevidden og for det arbejde, som de sidder med lige her, er godt, fordi det kan bruges det helt ned i den daglige sagsbehandling.
at vi skal kunne pille principafgørelserne ud allerede i allerførste instans, sådan at behandlingen af dem bliver hurtigere, og så de hurtigere kan komme ned og fungere som læring i systemet og netop dermed også være med til at sikre, at behandlingen er rigtig i første omgang.
Som socialdemokrat, tidligere kommunalpolitiker og som en, der kender en del af de kommunale folk, som sidder derude både på politiske mandater og de folk, som er ansat i kommunen, bl.a. som sagsbehandlere,
må jeg også bare sige, at det er de færreste af dem, som er dårlige mennesker, som med vilje sidder og træffer afgørelser, fordi de gerne vil skade borgeren.
Såfremt de gør det, er det jo også allerede sådan i dag, at hvis man handlede culpøst, tror jeg det hedder på jurasprog, dvs. ansvarspådragende, så findes der jo sådan set allerede i dag et erstatningssystem og en måde, hvorpå det faktisk kan have konsekvenser, for det er jo ulovligt i dag.
Men i et sagsbehandlingssystem, hvor vi jo forhåbentlig stadig også med den sidste behandling in mente er enige om, at der skal være plads til et konkret og individuelt skøn, og hvor der er stor forskel på borgerne, så vil der nogle gange blive begået en fejl.
Derfor har vi klagesystemet, og derfor har vi gjort ganske store krumspring netop for nylig for at få forbedret klagesystemet.
Jeg tror, at det er vejen frem frem for – og jeg synes, at ministeren sagde det meget rigtigt – at opfinde dummebøder til kommunerne.
Det tror jeg ikke at de i sig selv bliver hverken klogere eller dygtigere af, men det tror jeg de gør af, at vi hjælper dem.
Det skal være vejen frem, tror jeg, til at vi sammen bliver bedre til at løfte den her opgave.
Så skulle jeg hilse fra SF's socialordfører, som ganske vist sidder her ved siden af mig, men jo nu leder mødet, og som derfor får lidt svært ved at komme herop og holde sin tale, og sige, at SF ligesom Socialdemokraterne ikke kan støtte beslutningsforslaget her.